พล.ต.อ.เสรีพิศุทธิ์ ระบุ รัฐบาลบริหารงานล้มเหลว ปราบบ่อนการพนันไร้ประสิทธิภาพ พร้อมโชว์ผลงานจับกุมบ่อนในอดีต
พลตำรวจเอก เสรีพิศุทธิ์ เตมียเวช หัวหน้าพรรคเสรีรวมไทย อภิปรายไม่ไว้วางใจ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พลเอก ประวิตร วงษ์สุวรรณ รองนายกรัฐมนตรี และพลเอก อนุพงษ์ เผ่าจินดา รัฐมนตรีว่าการกระทรวงมหาดไทย โดยระบุว่าทั้งสามคนบริหารราชการแผ่นดิน รวมเวลา 7 ปีที่ผ่านมาประเทศไม่มีอะไรดีขึ้น ทั้งเศรษฐกิจ ความมั่นคงและการทหาร โดยมีพฤติการณ์ฉ้อฉลเพื่อประโยชน์ของตนเองและพวกพ้อง มีการแต่งตั้งข้าราชการเข้าไปแสวงหาผลประโยชน์และปล่อยให้บ่อนการพนันเป็นจุดทำให้เกิดการแพร่ระบาดของโควิด-19 ซึ่งแท้จริงแล้วนายกรัฐมนตรีสามารถที่จะปราบปรามบ่อนการพนันได้อย่างเด็ดขาด ขณะเดียวกันเห็นว่าบ่อนการพนันที่ยังคงมีอยู่ในปัจจุบัน เป็นเพราะการจับกุมและดำเนินคดีไม่มีความจริงจังและแม้จะถูกจับกุมแล้ว ก็สามารถเปิดบ่อนขึ้นอีกได้ในเวลารวดเร็วทั้งนี้ระหว่างการอภิปราย พลตำรวจเอก เสรีพิศุทธิ์ ได้เปิดคลิปวีดิโอผลงานในสมัยนำทีมเข้าจับกุมบ่อนการพนันประตูน้ำทำให้สมาชิกต่างลุกขึ้นประท้วงหลายครั้ง เนื่องจากเห็นว่า เป็นการอภิปรายนอกประเด็น ไม่เกี่ยวข้องกับการทำงานของนายกรัฐมนตรี ขณะที่นายศุภชัย โพธิ์สุ รองประธานสภาผู้แทนราษฏร ซึ่งทำหน้าที่ประธานที่ประชุม ได้ขอให้พลตำรวจเอก เสรีพิศุทธิ์ อภิปรายถึงการบริหารราชการแผ่นดินของนายกรัฐมนตรี ไม่ใช่เป็นการโชว์ผลงานในอดีต